ANC: 'Uitjouery het SA 'n oneer aangedoen' | Maroela Media
ANC: 'Uitjouery het SA 'n oneer aangedoen'
Pres. Jacob Zuma by die gedenkdiens Foto: Skermskoot van regstreekse uitsending van eNCA
Die ANC het die gedrag van diegene wat president Jacob Zuma uitgejou het tydens die huldigingsdiens van oudpresident Nelson Mandela, ten sterkste veroordeel.
"Sommige onder die roubeklaers het veragtelike en onbetaamlike gedrag vertoon deur kameraad Zuma herhaaldelik uit te jou," het Jackson Mthembu, woordvoerder van die ANC, gesê. "Die is 'n tydperk van rou. Niemand van ons moet ooit hierdie plegtige oomblik gebruik om disrespekvol teenoor enigiemand te wees nie, ongeag hul persoonlike menings en griewe." Mthembu het 'n beroep gedoen op Suid-Afrikaners om hulself op 'n wyse te gedra wat die statuur van Mandela en die opofferings wat hy gemaak het, betaam. "Almal van ons het die reg om op 'n konstruktiewe en gedissiplineerde manier te verskil." Mthembu het roubeklaers aangemoedig om die oorblywende gebeure tot en met Mandela se begrafnis Sondag in ag te neem "met die waardigheid en somberheid wat hierdie oomblikke verdien." Mthembu sê die huldigingsdiens was nie 'n platform om politieke menings te lug nie. Hy sê diegene wat Zuma uitgejou het, het alle Suid-Afrikaners by die stadion en diegene wat die diens op televisie gekyk het in die steek gelaat.
Roubeklaers het president Zuma gister tydens Mandela se huldigingsdiens by die ENB-stadion in Soweto uitgejou. Cyril Ramaphosa, adjunkpresident van die ANC, moes beheer van die situasie neem na ontwrigtings van die skare. Hy het drie keer gevra dat hulle gedissiplineerd moet wees. "Ons het gaste so moenie dat ons onsself in die verleentheid stel nie. Gedra julle," het Ramaphosa gesê. "Hy [Mandela] was 'n gedissiplineerde kader so kom ons groet hom op 'n gedissiplineerde wyse."
Foto's: Mandela se konvooi na die Uniegebou
Drie sterf in botsing
ToekomsVenster: Soos 'n arend
Jackson Mthembu die mense het net gesê wat hulle gevoel is … en dis ALMAL se gevoel. Wag tot volgende week wanneer die verslag van zumaville bekend gemaak word dan gaan jy n gedreun hoor ….. en dit gaan nie wees van perde maar van zuma wat met sy 4 vrouens die hasepad vat!!
Ja nou het hul gesien hoe hul nasie hul gedra!!!!!
Ek sal ook graag vir Zuma n paar boooooo-boooo wil stuur, maar nie op n gedenkdiens. Tyd en plek was verkeerd.